Pink Ladies help kinders opspoor | Maroela Media
Sewe SA'ners uit Chinese tronke vrygelaat
Nuuskommentaar: Die Nugent-verslag en wysheid en insig
Gedagte vir die dag: God se Vreugde-Kind is hier
Pink Ladies help kinders opspoor
Pink Ladies is in Maart 2007 gestig nadat 'n meisietjie, Sheldean Human, as vermis aangemeld is. Sheldean se liggaam is sowat twee weke later in 'n stormwaterdrein gevind.
Jacqui Thomas, mededirekteur van Pink Ladies, sê van die vrywilligers wat met dié soektog gehelp het, het daardie nag bymekaargekom en besluit om 'n organisasie te stig om die soektog na vermiste persone te versnel.
Pink Ladies is 'n niewinsgewende organisasie wat vermiste persone of kinders in gevaar veilig by hul families probeer kry. Dié organisasie bestaan uit 'n groot getal vrywilligers wat oor die hele Suid-Afrika en lande soos Amerika en Engeland strek.
Die naam Pink Ladies is afkomstig van die eerste paar sake wat dié organisasie hanteer het.
"Die eerste drie gevalle was almal meisietjies en hulle het almal hoofsaaklik pienk gedra," vertel Thomas.
Pink Ladies speel 'n sleutelrol wanneer 'n persoon as vermis aangemeld word. Sodra hulle in kennis gestel word, skakel hulle dadelik met die belangrikste rolspelers soos die SAPD, Interpol, maatskaplike diensorganisasies en vrywilligers. Daar word ook soveel moontlik inligting bekom oor die betrokke saak. Hulle sorg dat die gemeenskap of dorp bewus raak van die vermiste persoon deur sosiale media en gedrukte pamflette. Die media word ook genader om te help met die soektog.
Volgens Thomas moet hulle baie versigtig wees tydens 'n soektog omdat verskeie faktore in ag geneem word. Partykeer is dit 'n ouer wat 'n hofbevel ignoreer en die kind sonder toestemming vat. Daarom moet 'n toestemmingsbrief ingevul word voordat hulle met 'n soektog kan begin.
Die prosedure wat gevolg word sodra 'n kind as vermis aangemeld word, hang van die kind se ouderdom af. Kinders tot sowat 12 jaar oud word dadelik as 'n noodsituasie hanteer.
"Kinders onder daai ouderdom loop nie sommer vanself weg nie." 'n Soektog begin dadelik by die plek waar die kind heel laaste gesien is. Soveel moontlik mense help met dié soektog om die gebied so gou moontlik te dek. Volgens Thomas is daar 'n tydperk tydens die soektog wat as die "goue uur" bekend staan. Hoe meer tyd verloop, hoe skraler is die kans om die vermiste kind of persoon te vind: "Veral as hulle deur iemand gevat is wat hulle nie ken nie."
Thomas gee die volgende wenke wat ouers kan volg as hul kind vermis raak:
Ouers/familielede moet self polisiestasie toe gaan om 'n saaknommer te kry en 'n vermistepersoonverslag in te vul.
Pink Ladies moet so gou moontlik ingelig word.
'n Familielid of goeie vriend moet te alle tye by die huis bly ingeval die kind by die huis opdaag.
Probeer om nie paniekbevange te raak nie, al is dit moeilik. Kry iemand wat jou kan ondersteun tydens die soektog. Dit is belangrik om kalm te bly sodat jy helder kan dink – veral as inligting benodig word oor watter klere die kind gedra het. Elke bietjie inligting kan help.